Legendariese SA kunstenaar kry haar eie boulevard in New York - Goeie Huishouding
Tuis » Legendariese SA kunstenaar kry haar eie boulevard in New York
Die bekende Ndebele-kunstenaar Esther Mahlangu is vereer met 'n straatskildery in Tribeca, New York, wat haar werk uitbeeld. Die kunswerk, so breed soos twee straatbane by die kruising van Franklinstraat en West Broadway se Citi Bike-stasie, beeld die kleurryke geometriese ontwerpe uit waarvoor Mahlangu so bekend is.
A post shared by Mmakgabo Komape (@mkeezee) on Sep 20, 2017 at 2:53am PDT
Esther Nikwambi Mahlangu is in 1935 in Middelburg, Mpumalanga, gebore. Sy het op die ouderdom van 10 begin verf en het die kuns van muurskilder by haar ma en ouma geleer, 'n talent tradisioneel aan haar Suid-Ndebele-voorgeslagte waar vroue die buitemure van hul huise geverf het. Dit is uit dié kulturele tradisie dat Mahlangu se kunsloopbaan gespruit het.
"Esther Mahlangu is oor die wêreld heen bekend vir haar unieke, kleurryke en geometriese skilderye wat internasionale handelsmerke en verskeie kunstenaars wêreldwyd inspireer. Haar werk help ook in 'n groot mate om ons kulture ten toon te stel en sal dié somer die mense van New York 'n blik op Suid-Afrika se lewendige Ndebele-kultuur gee," het Bangu Masisi, die Amerikaanse bestuurder van Suid-Arikaanse Toerisme, by die onthullingsplegtigheid gesê, luidens 'n berig deur Huffington Post South Africa.
Die straatskildery is onthul tydens die Suid-Afrikaanse fees wat op 16 September 2017 in Tribeca plaasgevind het. Die skepper van dié meesterstuk, wat Xola (bly in vrede) genoem word, is die New Yorkse kunstenaar Imani Shanklin Roberts.
Sy het haar opgewondenheid oor die projek en haar bewondering vir Mahlangu se werk op Instagram gedeel:
Die kunswerk is luidens berigte deel van 'n toerisme-ooreenkoms tussen Suid-Afrikaanse Toerisme se Amerikaanse afdeling, SAL en die gemeenskaplike-fietsprojek Citi Bike. Wat 'n trotse oomblik is dit nie vir Suid-Afrikaners oor die wêreld heen nie!